CELEX: 62013CN0619
Language: el
Date: 2013-11-28 00:00:00
Title: Υπόθεση C-619/13 P: Αναίρεση που άσκησε στις 28 Νοεμβρίου 2013 η Mamoli Robinetteria κατά της αποφάσεως που εξέδωσε το Γενικό Δικαστήριο (τέταρτο τμήμα) στις 16 Σεπτεμβρίου 2013 , στην υπόθεση T-376/10, Mamoli Robinetteria SpA κατά Ευρωπαϊκής Επιτροπής

15.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/20
            
         Αναίρεση που άσκησε στις 28 Νοεμβρίου 2013 η Mamoli Robinetteria κατά της αποφάσεως που εξέδωσε το Γενικό Δικαστήριο (τέταρτο τμήμα) στις 16 Σεπτεμβρίου 2013, στην υπόθεση T-376/10, Mamoli Robinetteria SpA κατά Ευρωπαϊκής Επιτροπής
   (Υπόθεση C-619/13 P)
   2014/C 45/36
   Γλώσσα διαδικασίας: η ιταλική
   
      Διάδικοι
   
   
      Αναιρεσείουσα: Mamoli Robinetteria (εκπρόσωποι: F. Capelli και M. Valcada, δικηγόροι)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               Να δεχθεί την υπό κρίση αίτηση αναιρέσεως και, μεταρρυθμίζοντας την απόφαση που εξέδωσε το Γενικό Δικαστήριο στις 16 Σεπτεμβρίου 2013, επί της υποθέσεως T-376/10, Mamoli SpA κατά Ευρωπαϊκής Επιτροπής,
               
                           —
                        
                        
                           να ακυρώσει το άρθρο 1 της αποφάσεως C(2010) 4185 τελικό της Ευρωπαϊκής Επιτροπής, της 23ης Ιουνίου 2010, σχετικά με διαδικασία εφαρμογής του άρθρου 101 της Συνθήκης για τη Λειτουργία της Ευρωπαϊκής Ένωσης και του άρθρου 53 της Συμφωνίας ΕΟΧ, η οποία κοινοποιήθηκε στο πλαίσιο της υποθέσεως COMP/39.092 — Είδη υγιεινής από κεραμικά υλικά και είδη κρουνοποιίας, καθόσον με την απόφαση αυτή η Επιτροπή έκρινε ότι η Mamoli Robinetteria SpA παρέβη το άρθρο 101 ΣΛΕΕ και, κατά συνέπεια, και το άρθρο 2 της εν λόγω αποφάσεως κατά το μέρος που επιβάλλει στη Mamoli Robinetteria SpA πρόστιμο που αντιστοιχεί στο 10 % του συνολικού κύκλου εργασιών για το έτος 2009, το οποίο στη συνέχεια μειώθηκε σε ποσό 1 041 531 ευρώ, λόγω της ειδικής καταστάσεως της Mamoli·
                        
                     
         
               —
            
            
               Επικουρικώς, επί της ουσίας:
               
                           —
                        
                        
                           να ακυρώσει το άρθρο 2 της αποφάσεως C(2010) 4185 τελικό της Ευρωπαϊκής Επιτροπής, της 23ης Ιουνίου 2010, σχετικά με διαδικασία εφαρμογής του άρθρου 101 της Συνθήκης για τη Λειτουργία της Ευρωπαϊκής Ένωσης και του άρθρου 53 της Συμφωνίας ΕΟΧ, η οποία κοινοποιήθηκε στο πλαίσιο της υποθέσεως COMP/39.092 — Είδη υγιεινής από κεραμικά υλικά και είδη κρουνοποιίας, υπολογίζοντας εκ νέου το πρόστιμο και μειώνοντάς το σε ποσό που αντιστοιχεί στο 0.3 % του κύκλου εργασιών της Mamoli Robinetteria για το έτος 2003 ή, εν πάση περιπτώσει, σε ποσό μικρότερο του επιβληθέντος προστίμου, το οποίο το Δικαστήριο θα κρίνει πρόσφορο.
                        
                     
         
      Λόγοι αναιρέσεως και κύρια επιχειρήματα
   
   Προς στήριξη της αιτήσεως αναιρέσεως, η αναιρεσείουσα προβάλλει επτά λόγους.
   
               1)
            
            
               Πρώτος λόγος αναιρέσεως. Παραβίαση των δικονομικών αρχών που διέπουν τη σύνταξη των λόγων της προσφυγής
               Η αναιρεσείουσα υποστηρίζει ότι το Γενικό Δικαστήριο υπέπεσε σε πλάνη συγχέοντας τους λόγους προσφυγής με τα επιχειρήματα που προβάλλονται προς στήριξη ακριβώς των λόγων αυτών. Στην εν λόγω πλάνη οφείλεται η απόρριψη ως απαράδεκτων μέρους των λόγων που προέβαλε η νυν αναιρεσείουσα.
            
         
               2)
            
            
               Δεύτερος λόγος αναιρέσεως. Προσβολή των δικαιωμάτων άμυνας
               Η αναιρεσείουσα υποστηρίζει ότι, πριν την έκδοση της αποφάσεως, οι λοιποί εμπλεκόμενοι στη διαδικασία είχαν τη δυνατότητα να εκθέσουν προς άμυνά τους επιχειρήματα σχετικά με περιστατικά τα οποία δεν γνωστοποιήθηκαν στην Mamoli. Το Γενικό Δικαστήριο δεν έλαβε δεόντως υπόψη το ζήτημα αυτό.
            
         
               3)
            
            
               Τρίτος λόγος αναιρέσεως. Παραβίαση της αρχής της νομιμότητας και παράβαση των άρθρων 101 ΣΛΕΕ έως 105 ΣΛΕΕ, σε συνδυασμό με το άρθρο 23 του κανονισμού 1/2003 (1).
               Η κίνηση της διαδικασίας οφείλεται και στηρίζεται εξ ολοκλήρου στις ανακοινώσεις της Επιτροπής με τις οποίες καθιερώθηκε αυτό που αποκαλείται πρόγραμμα ανταμοιβής για τη συνεργασία που παρέχουν επιχειρήσεις. Η αναιρεσείουσα φρονεί ότι, ελλείψει σχετικής πράξεως του Ευρωπαίου νομοθέτη, η Επιτροπή ουδόλως έχει εξουσία να παρέχει πλήρη ή μερική απαλλαγή σε επιχειρήσεις και να στηρίζει στη σχετική ανακοίνωση διαδικασία περί συμπράξεων έχουσα ως αποτέλεσμα την επιβολή αυστηρών κυρώσεων. Το Γενικό Δικαστήριο δεν εξέτασε δεόντως τις ενστάσεις που προέβαλε η νυν αναιρεσείουσα, αμελώντας να διερευνήσει ενδελεχώς τα διάφορα νομικά ζητήματα που αυτή ήγειρε.
            
         
               4)
            
            
               Τέταρτος λόγος αναιρέσεως. Παράβαση του άρθρου 101 ΣΛΕΕ και του άρθρου 2 του κανονισμού 1/2003.
               Η αναιρεσείουσα διατείνεται ότι η Επιτροπή υπέπεσε πλειστάκις σε σοβαρή πλάνη κατά τη διενέργεια της έρευνας. Αγνόησε τις ιδιαιτερότητες της ιταλικής αγοράς (για παράδειγμα: τη δομή, τα χαρακτηριστικά γνωρίσματα, τον ρόλο των επιχειρήσεων χονδρικής) εξομοιώνοντας την κατάσταση που επικρατεί στην ιταλική αγορά με εκείνη της γερμανικής. Η πλάνη αυτή αναιρεί τις κρίσεις της Επιτροπής όσον αφορά την ύπαρξη συμπράξεως, εντός της ιταλικής αγοράς, σχετικά με τον καθορισμό των τιμών. Επιπλέον, εξαιτίας της προσαπτόμενης πλάνης, η Επιτροπή δεν εκπλήρωσε τις υποχρεώσεις τις οποίες υπείχε λόγω του βάρους αποδείξεως που έφερε. Ουδόλως ελήφθη υπόψη η σημασία του ρόλου της Ideal Standard στην ιταλική αγορά. Το Γενικό Δικαστήριο αγνόησε παντελώς τις ενστάσεις και τα επιχειρήματα της αναιρεσείουσας.
            
         
               5)
            
            
               Πέμπτος λόγος αναιρέσεως. Παραβίαση των αρχών της αναλογικότητας, της ίσης μεταχειρίσεως και του προσωποπαγούς της ποινής κατά την επιβολή του προστίμου στην αναιρεσείουσα και τον καθορισμό του ύψους του.
               Επιβάλλοντας στην αναιρεσείουσα την αυστηρότερη δυνατή ποινή, η Επιτροπή παραβίασε τις προαναφερθείσες αρχές. Η πραγματική συμπεριφορά της αναιρεσείουσας δεν εκτιμήθηκε δεόντως από την Επιτροπή, η οποία καθόρισε το ύψος του προστίμου χωρίς να λάβει υπόψη τη συμπεριφορά της Mamoli και τη σημασία που είχε πράγματι στο πλαίσιο της προσαπτομένης παραβάσεως. Η Επιτροπή υπέπεσε επίσης σε πλάνη μη αναγνωρίζοντας στη Mamoli καμία ελαφρυντική περίσταση. Το Γενικό Δικαστήριο, μολονότι δέχθηκε ορισμένες από τις αιτιάσεις της Mamoli περί πλάνης στην οποία υπέπεσε η Επιτροπή κατά τον καθορισμό του ύψους του προστίμου, δεν διέταξε εντούτοις τη μείωσή του.
            
         
               6)
            
            
               Έκτος λόγος αναιρέσεως. Παράβαση του άρθρου 23 του κανονισμού 1/2003, σε συνδυασμό με το σημείο 35 των κατευθυντήριων γραμμών για τον υπολογισμό των προστίμων που επιβάλλονται κατ’ εφαρμογή του άρθρου 23, παράγραφος 2, στοιχείο α', του κανονισμού 1/2003 (2006/C210/02).
               Η αναιρεσείουσα υποστηρίζει ότι, μολονότι η Επιτροπή αντελήφθη ότι η Mamoli βρισκόταν σε δεινή οικονομική κατάσταση, η οποία υπονόμευε τη δυνατότητά της πληρωμή, εξέδωσε απόφαση ακατάλληλη για την επίτευξη του σκοπού που διαλαμβάνεται στο προοίμιο της αποφάσεως. Το Γενικό Δικαστήριο δεν εξέτασε τα επιχειρήματα που προέβαλε η Mamoli.
            
         
               7)
            
            
               Έβδομος λόγος αναιρέσεως. Παράβαση δικονομικών κανόνων.
               Το Γενικό Δικαστήριο απέρριψε παρά τον νόμο τα αιτήματα της Mamoli περί διεξαγωγής αποδείξεων.
            
         
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1, σ. 1).